Նիկլաս Զյուլե

Նիկլաս Զյուլե (գերմ.՝ Niklas Süle, սեպտեմբերի 3, 1995(1995-09-03), Ֆրանկֆուրտ, Դարմշտադտի վարչական շրջան, Հեսսեն, Գերմանիա), գերմանացի պրոֆեսիոնալ ֆուտբոլիստ։ Ներկայումս հանդես է գալիս Բավարիա Մյունխենի և Գերմանիայի ազգային հավաքականի կազմում։ Խաղում է կենտրոնական պաշտպանի դիրքում։


== Ակումբային կարիերա ==


=== Հոֆենհայմ ===
Զյուլեն հանդես է եկել Ռոտ-Վայս Վալդորֆի, Այնտրախտ Ֆրանկֆուրտի և Դարմշտադտի ակադեմիաներում։ 2010 թվականին նա միացավ Հոֆենհայմի երիտասարդական թիմին։ Իր պրոֆեսիոնալ դեբյուտը նշեց 2013 թվականի մայիսի 11-ին՝ մեկնարկային կազմում խաղադաշտ դուրս գալով Համբուրգի դեմ խաղում։ Իր առաջին գոլը պրոֆեսիոնալ կարիերայում խփեց սեպտեմբերի 24-ին՝ Գերմանիայի գավաթի Էներգի Կոտբուսի դեմ խաղում։ Բունդեսլիգայում առաջին գոլը խփեց նոյեմբերի 2-ին՝ Բավարիա Մյունխենի դեմ խաղում։ Նոյեմբերի 13-ին Զյուլեն երկարաձգեց իր պայմանագիրը Հոֆենհայմի հետ մինչև 2017 թվականը։ 2013-14 մրցաշրջանում գերմանացին անցկացրեց 28 հանդիպում՝ դառնալով 5 գոլի հեղինակ։
2014 թվականի նոյեմբերի 29-ին Զյուլեն գոլի հեղինակ դարձավ Հանովերի դեմ խաղւմ՝ օգնելով Հոֆենհայմին հաղթել 4-3 հաշվով։ Դեկտեմբերի 12-ին՝ Այնտրախտ Ֆրանկֆուրտի դեմ հանդիպման 10-րդ րոպեին գերմանացին ստացավ ծնկի ծանր վնասվածք՝ բաց թողելով մրցաշրջանի շարունակությունը։ 2015 թվականի օգոստոսի 1-ին Զյուլեն երկարաձգեց իր պայմանագիրը ակումբի հետ մինչև 2019 թվականը։ 2016 թվականի հոկտեմբերի 30-ին նա խփեց Հերթա Բեռլինի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ 2016-17 մրցաշրջանում Հոֆենհայմը շատ լավ հանդես եկավ՝ զբաղեցնելով 4-րդ հորիզոնականը Բունդեսլիգայում, իսկ Զյուլեն ընդգրկվեց տարվա խորհրդանշական հավաքականում։ Ակումբի կազմում գերմանացին անցկացրեց 117 հանդիպում՝ դառնալով 8 գոլի և 4 գոլային փոխանցման հեղինակ։


=== Բավարիա Մյունխեն ===
2017 թվականի հունվարի 15-ին Զյուլեն 5 տարվա պայմանագիր կնքեց Բավարիա Մյունխենի հետ, որը ուժի մեջ մտավ 2017 թվականի հուլիսից։ Իր դեբյուտը ակումբի կազմում նշեց օգոստոսի 5-ին՝ փոխարինելով Խավի Մարտինեսին Գերմանիայի սուպերգավաթի Բորուսիա Դորտմունդի դեմ խաղում, այս խաղում իրացնելով իր 11-մետրանոցը և օգնելով Բավարիային հաղթել հետխաղյա հարվածաշարում։ Իր առաջին գոլը Զյուլեն խփեց օգոստոսի 18-ին՝ Բայեր Լևերկուզենի դեմ խաղում։ Առաջին հանդիպումը եվրոպական առաջնություններում անցկացրեց սեպտեմբերի 12-ին՝ Չեմպիոնների Լիգայի խմբային փուլի Անդերլեխտի դեմ խաղում։ 2018 թվականի մայիսի 19-ին նա մեկնարկային կազմում խաղադաշտ դուրս եկավ Գերմանիայի գավաթի եզրափակչի Այնտրախտ Ֆրանկֆուրտի դեմ խաղում, սակայն Բավարիան պարտվեց 3-1 հաշվով։ Իր առաջին մրցաշրջանում Զյուլեն անցկացրեց 42 հանդիպում՝ դառնալով 2 գոլի և 2 գոլային փոխանցման հեղինակ, իսկ Բավարիան հաղթեց Բունդեսլիգան և հասավ Չեմպիոնների Լիգայի կիսաեզրափակիչ, որտեղ երկու խաղերի արդյունքում պարտվեց Ռեալ Մադրիդին։

2018 թվականի օգոստոսի 12-ին Զյուլեն մասնակցեց Գերմանիայի սուպերգավաթի Այնտրախտ Ֆրանկֆուրտի դեմ խաղին՝ օգնելով Բավարիային հաղթել 5-0 հաշվով և նվաճել գավաթը։ Նոյեմբերի 24-ին գերմանացին գոլի հեղինակ դարձավ Ֆորտունա Դյուսելդորֆի դեմ խաղում, իսկ հանդիպումն ավարտվեց 3-3 հաշվով։ 2019 թվականի ապրիլի 3-ին նա հեռացվեց խաղադաշտից Գերմանիայի գավաթի Հայդենհայմի դեմ խաղում՝ կարմիր քարտ ստանալով հանդիպման 16-րդ րոպեին։ Ապրիլի 20-ին Զյուլեն խփեց Վերդեր Բրեմենի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ Մայիսի 25-ին նա թիմի մեկնարկային կազմում խաղադաշտ դուրս եկավ Գերմանիայի գավաթի եզրափակչի ՌԲ Լայպցիգի դեմ խաղում, իսկ Բավարիան հաղթեց 3-0 հաշվով։ 2018-19 մրցաշրջանում Զյուլեն անցկացրեց 42 հանդիպում՝ դառնալով 2 գոլի հեղինակ և օգնելով իր թիմին նվաճել Բունդեսլիգան։
2019 թվականի օգոստոսի 3-ին Զյուլեն թիմի մեկնարկային կազմում խաղադաշտ դուրս եկավ Գերմանիայի սուպերգավաթի Բորուսիա Դորտմունդի դեմ խաղում, սակայն Բավարիան պարտվեց 2-0 հաշվով։ Հոկտեմբերի 19-ին՝ Աուգսբուրգի դեմ խաղում նա կրկին ստացավ ծնկի խաչաձև կապանների վնասվածք՝ բաց թողելով 8-10 ամիս։


== Միջազգային կարիերա ==
Զյուլեն ներկայացրել է Գերմանիան բոլոր տարիքային երիտասարդական հավաքականներում։ 2012 թվականին նա մինչև 17 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 4 հանդիպում։ Գերմանիան հասավ մրցաշարի եզրափակիչ, որտեղ հետխաղյա 11-մետրանոցների հարվածաշարում պարտվեց Նիդերլանդներին։ 2016 թվականին Զյուլեն մասնացկեց ամառային օլիմպիական խաղերին՝ խաղադաշտ դուրս գալով թիմի բոլոր 6 հանդիպումներում։ Գերմանիան ստացավ արծաթե մեդալը այս մրցաշարում՝ գավաթի եզրափակչում պարտվելով Բրազիլիային։
Գերմանիայի ազգային հավաքական Զյուլեն առաջին անգամ հրավիրվեց 2016 թվականի օգոստոսի 26-ին՝ Ֆինլանդիայի և Նորվեգիայի դեմ խաղերի համար։ Իր դեբյուտը ազգային հավաքականում նշեց օգոստոսի 31-ին՝ մեկնարկային կազմում խաղադաշտ դուրս գալով Ֆինլանդիայի դեմ ընկերական խաղում։ 2017 թվականի ամռանը Զյուլեն մասնակցեց ՖԻՖԱ Կոնֆեդերացիաների գավաթին՝ անցկացնելով 4 հանդիպում։ Գերմանիան հաղթեց մրցաշարը՝ եզրափակչում 1-0 հաշվով պարտության մատնելով Չիլիին։
2018 թվականի հունիսի 4-ին Զյուլեն ընդգրկվեց Գերմանիայի՝ աշխարհի առաջնության համար վերջնական կազմում։ Առաջնությունում նա խաղադաշտ դուրս եկավ միայն Հարավային Կորեայի դեմ խաղում, իսկ Գերմանիան դուրս մնաց խմբային փուլից։ Իր առաջին գոլը ազգային հավաքականի կազմում խփեց  նոյեմբերի 15-ին՝ Ռուսաստանի դեմ ընկերական խաղում։


== Կարիերայի վիճակագրություն ==


=== Ակումբային վիճակագրություն ===
2019 թվականի նոյեմբերի 2-ի դրությամբ


=== Միջազգային վիճակագրություն ===
2019 թվականի նոյեմբերի 2-ի դրությամբ


=== Միջազգային գոլեր ===


== Նվաճումներ ==


=== Ակումբային ===
Բավարիա Մյունխեն

Բունդեսլիգա. 2017–18, 2018–19
Գերմանիայի գավաթ. 2018–19
Գերմանիայի սուպերգավաթ. 2017, 2018


=== Միջազգային ===
Գերմանիա

Ամառային օլիմպիական խաղեր. երկրորդ տեղ. 2016
ՖԻՖԱ Կոնֆեդերացիաների գավաթ. 2017


=== Անհատական ===
Բունդեսլիգայի խորհրդանշական հավաքական. 2016–17


== Ծանոթագրություններ ==


== Արտաքին հղումներ ==
Զյուլեի պաշտոնական Ինստագրամի էջը
Զյուլեն transfermarkt-ում
Զյուլեն soccerbase.com-ում
Զյուլեն WhoScored.com կայքում
Զյուլեն Բավարիա Մյունխենի պաշտոնական կայքում
Զյուլեն ՈՒԵՖԱ-ի պաշտոնական կայքում
Զյուլեն ՖԻՖԱ-ի պաշտոնական կայքում(չաշխատող հղում)